|  |
| --- |
| ΕΚΑ  ΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:[**eka.press@gmail.com**](mailto:eka.press@gmail.com) ■

Αρ. Πρωτ.: 8820 18/10/2019

Προς

τα Σωματεία Μέλη του ΕΚΑ

Συνάδελφοι,

**Παρακαλούμε για την προσοχή σας στο παρακάτω γιατί η προθεσμία λήγει την 1-11-2019 και η μη συμμόρφωση επιφέρει πρόστιμο 10.000€.**

**ΕΝΗΜΕΡΩΤΙΚΟ ΣΗΜΕΙΩΜΑ**

Με βάση την υπ’ αρ. [67343 ΕΞ 2019/19.06.2019](https://www.gsis.gr/sites/default/files/2019-07/%CE%A6%CE%95%CE%9A%202443%20%CF%84%CE%BF%CF%85%202019.pdf) απόφαση του Υπουργού Οικονομικών (Β΄ 2443), όπως τροποποιήθηκε με την υπ’ αρ. [73900 ΕΞ 2019/02.07.2019](https://www.gsis.gr/sites/default/files/2019-07/%CE%A6%CE%95%CE%9A%202718%20%CF%84%CE%BF%CF%85%202019.pdf) απόφαση του Υπουργού Οικονομικών, οι νομικές οντότητες που λειτουργούν στην Ελλάδα, μεταξύ των οποίων και οι συνδικαλιστικές οργανώσεις, πρέπει να καταχωρίσουν στο λεγόμενο Μητρώο Πραγματικών Δικαιούχων τα στοιχεία των νομίμων εκπροσώπων τους.

**Τι είναι το ΜΗΤΡΩΟ ΠΡΑΓΜΑΤΙΚΩΝ ΔΙΚΑΙΟΥΧΩΝ**

Σύμφωνα με την [Ευρωπαϊκή Οδηγία 2015/849/ΕΕ](https://eur-lex.europa.eu/legal-content/EL/TXT/PDF/?uri=CELEX:32015L0849&from=El) (4η Οδηγία για το ξέπλυμα χρήματος) σχετικά με την πρόληψη της χρησιμοποίησης του χρηματοπιστωτικού συστήματος για τη νομιμοποίηση εσόδων από παράνομες δραστηριότητες ή για τη χρηματοδότηση της τρομοκρατίας, όλα τα νομικά πρόσωπα και οι νομικές οντότητες θα πρέπει να καταχωρίζουν τα στοιχεία των πραγματικών δικαιούχων τους σε Κεντρικό Μητρώο που τηρείται από τα κράτη μέλη της ΕΕ. Περισσότερες πληροφορίες μπορείτε να αναζητήσετε τόσο για το Μητρώο Πραγματικών Δικαιούχων όσο και εν γένει για την 4η Οδηγία για το Ξ/Χ, Χ/Τ στον αντίστοιχο ιστότοπο της Ευρωπαϊκής Επιτροπής.

**Νομικό πλαίσιο**

* Ο[ν.4557/2018](https://www.gsis.gr/sites/default/files/2019-07/%CE%A6%CE%95%CE%9A%20139%20%CF%84%CE%BF%CF%85%202018_0.pdf) «Πρόληψη και καταστολή της νομιμοποίησης εσόδων από εγκληματικές δραστηριότητες και της χρηματοδότησης της τρομοκρατίας (ενσωμάτωση της Οδηγίας 2015/849/EE) και άλλες διατάξεις» (Α’ 139), όπως έχει τροποποιηθεί με το αρ. 62 του [ν. 4607/2019](https://www.gsis.gr/sites/default/files/2019-07/%CE%A6%CE%95%CE%9A%2065%20%CF%84%CE%BF%CF%85%202019.pdf) (Α' 65) με τον οποίο ενσωματώθηκε στην ελληνική έννομη τάξη η οδηγία 2015/849 και εν μέρει η οδηγία 2018/843.
* Η υπ’ αρ. [67343 ΕΞ 2019/19.06.2019](https://www.gsis.gr/sites/default/files/2019-07/%CE%A6%CE%95%CE%9A%202443%20%CF%84%CE%BF%CF%85%202019.pdf) Απόφαση του Υπουργού Οικονομικών (Β΄ 2443), όπως τροποποιήθηκε με την  αρ. [73900 ΕΞ 2019/02.07.2019](https://www.gsis.gr/sites/default/files/2019-07/%CE%A6%CE%95%CE%9A%202718%20%CF%84%CE%BF%CF%85%202019.pdf) Απόφαση του Υπουργού Οικονομικών (Β΄ 2718).

**Προθεσμίες**

Η διαδικασία καταχώρισης των στοιχείων πραγματοποιείται χρονικά ανά Ομάδα υπόχρεων προσώπων . Για τα νομικά πρόσωπα μη κερδοσκοπικού χαρακτήρα η προθεσμία είναι από 30/9/2019-**1/11/2019**

**Υποχρέωση υποβολής και στα συσταθησόμενα νομικά πρόσωπα**

**Κάθε νομικό πρόσωπο ή νομική οντότητα** που συνιστάται κατά τη διάρκεια του χρόνου καταχώρισης όπως αυτός ορίζεται στο άρθρο 6 ή μετά την ολοκλήρωσή του **οφείλει να καταχωρίζει τα προβλεπόμενα στοιχεία εντός 60 ημερών από τη σύστασή του**, σύμφωνα με τις διατάξεις του άρθρου 20 του ν. 4557/2018.

**Πραγματικός δικαιούχος**

Πραγματικός δικαιούχος θεωρείται το φυσικό ή τα φυσικά πρόσωπα στα οποία πραγματικά ανήκει ή τα οποία πραγματικά ελέγχουν μία εταιρική οντότητα. Για τις συνδικαλιστικές οργανώσεις δηλώνονται ως πραγματικοί δικαιούχοι ο πρόεδρος, ο γραμματέας και ο ταμίας.

**Διαδικασία**

Για την υποβολή στοιχείων στην εφαρμογή του Κεντρικού Μητρώου Πραγματικών Δικαιούχων εφαρμόζεται η ακόλουθη διαδικασία:

α. Η εφαρμογή παρέχεται μέσω της ιστοσελίδας της Γενικής Γραμματείας Πληροφοριακών Συστημάτων (Γ.Γ.Π.Σ.) [www.gsis.gr](http://www.gsis.gr/) και την επιλογή με τη σήμανση «Κεντρικό Μητρώο Πραγματικών Δικαιούχων (ν. 4557/2018)».

β. Πρόσβαση στην εφαρμογή για την υποβολή των στοιχείων έχουν τα νομικά πρόσωπα και οι νομικές οντότητες με την έννοια των περιπτ. γ) και δ) του άρθρου 2 του ν. 4172/2013 διά των εξουσιοδοτημένων εκπροσώπων τους με χρήση των διαπιστευτηρίων που έχουν λάβει από τη Φορολογική Διοίκηση.

Ως εξουσιοδοτημένος εκπρόσωπος μπορεί να είναι οποιοδήποτε φυσικό πρόσωπο, πιστοποιημένο και ενεργοποιημένο με κλειδάριθμο, που έχει δηλωθεί στο TAXISnet, στο σύστημα εξουσιοδοτήσεων της υπηρεσίας myTAXISnet της ιστοσελίδας [www.gsis.gr](http://www.gsis.gr/) ή [www.aade.gr](http://www.aade.gr/), από τον νόμιμο εκπρόσωπο του νομικού προσώπου.

γ. Με την επιτυχή εισαγωγή στο σύστημα, πραγματοποιούνται έλεγχοι για την διαπίστωση του ρόλου και των δικαιωμάτων πρόσβασης. Αναλόγως αποδίδονται οι ρόλοι «Πάροχος στοιχείων πραγματικού δικαιούχου Ν.Π.» «Αρμόδια Ελεγκτική Αρχή», «Αρμόδια Αρχή», «Υπόχρεο Πρόσωπο», «Κεντρικός Συντονιστικός Φορέας».

**Στοιχεία καταχώρισης**

Α. Ο πάροχος στοιχείων καταχωρίζει:

1. Για νομικά πρόσωπα

α) Για το νομικό πρόσωπο ή τη νομική οντότητα που εκπροσωπεί:

ΑΦΜ, Επωνυμία, Διακριτικό τίτλο, ΑΡ.ΓΕΜΗ, μορφή νομικού προσώπου ή νομικής οντότητας, στοιχεία επικοινωνίας (Χώρα, Οδός, Αριθμός, ΤΚ, Πόλη, Περιφερειακή Ενότητα, Περιφέρεια, τηλ. σταθερό, fax, email), κωδικό αναγνώρισης νομικού προσώπου (Legal Entity Identifier), όπου απαιτείται.

β) Για τον ίδιο:

ΑΦΜ, Όνομα, Επώνυμο, Πατρώνυμο, τύπος πιστοποιητικού ταυτοποίησης, αριθμός πιστοποιητικού, ημερομηνία γέννησης, διεύθυνση κατοικίας (Χώρα διαμονής, Οδός, αριθμός, ΤΚ, Πόλη, Περιφερειακή Ενότητα, Περιφέρεια, τηλ. σταθερό, τηλ. κινητό, fax, email).

γ) Για τους πραγματικούς δικαιούχους:

i) Βασικά στοιχεία: ΑΦΜ, Όνομα, Επώνυμο, Πατρώνυμο, τύπος πιστοποιητικού, αριθμός πιστοποιητικού, ημερομηνία γέννησης, υπηκοότητα, διεύθυνση κατοικίας (Χώρα διαμονής, Οδός, αριθμός, ΤΚ, Πόλη, Περιφέρεια, Περιφερειακή Ενότητα, τηλ. σταθερό, τηλ. κινητό, fax, διεύθυνση ηλεκτρονικού ταχυδρομείου), Φορολογική κατοικία και TAX ID.

ii) Διεύθυνση επικοινωνίας/αλληλογραφίας: Οδός, αριθμός, ΤΚ, Πόλη, Περιφερειακή Ενότητα, Περιφέρεια, Χώρα.

iii) Ιδιότητες πραγματικού δικαιούχου: Πρόεδρος, Γ. Γραμματέας, Ταμίας του Δ.Σ.

Β. Όλα τα ποσοστά καταχωρούνται με ακρίβεια δύο δεκαδικών ψηφίων. Τα στοιχεία αυτά αντλούνται από τη βάση δεδομένων της Φορολογικής Διοίκησης αλλά επικαιροποιούνται και επιβεβαιώνονται από τον πάροχο στοιχείων, ο οποίος φέρει και την ευθύνη της ακρίβειας και πληρότητας αυτών.

**Κυρώσεις**

Η **μη συμμόρφωση** συνεπάγεται τη **δέσμευση χορήγησης αποδεικτικού έκδοσης φορολογικής ενημερότητας** των υπόχρεων νομικών προσώπων και οντοτήτων. Περαιτέρω, σε περίπτωση παράβασης της υποχρέωσης τήρησης ειδικού μητρώου και εγγραφής στο Κεντρικό Μητρώο, με απόφαση της Αρχής επιβάλλεται σε βάρος των υπόχρεων νομικών προσώπων και οντοτήτων **πρόστιμο** δέκα χιλιάδων (10.000) ευρώ και τίθεται προθεσμία για τη συμμόρφωσή τους. Σε περίπτωση μη συμμόρφωσης ή υποτροπής, το πρόστιμο διπλασιάζεται.

Για περαιτέρω πληροφορίες επισκεφθείτε την ιστοσελίδα της Γενικής Γραμματείας Πληροφορικών Συστημάτων και ειδικότερα τις Συχνές Ερωτήσεις/Απαντήσεις.

<https://www.gsis.gr/polites-epiheiriseis/epiheiriseis/mitroo-pragmatikon-dikaioyhon>

Για το Δ.Σ.

|  |  |
| --- | --- |
| Ο Πρόεδρος | Ο Γεν. Γραμματέας |
| Γεώργιος Μυλωνάς | Κωνσταντίνος Κουλούρης |